**VÝSADBA A OŠETROVANIE RASTLÍN**

Sejba a vysádzanie sú pracovné operácie, pomocou ktorých sa zakladá porast poľnohospodárskych plodín rozmiestnením osiva alebo sadiva na plánovite vybranom pozemku.

Sejba a vysádzanie sú z hľadiska organizácie práce náročné pracovné operácie, pretože ich treba vykonať v krátkom čase a čo najkvalitnejšie.

**Úlohou sejby a vysádzania je :**

* zapracovať osivo a sadivo do pôdy tak, aby mohlo úspešne a rovnomerne vyklíčiť,
* vytvoriť mladým rastlinám vhodné podmienky a optimálny životný priestor na vývin porastu, aby mohol využiť svoju produkčnú schopnosť.

Ošetrovaním sa rozumejú všetky pracovné operácie vykonané od sejby až do zberu poľnohospodárskych plodín. Majú zabezpečiť rastlinám také podmienky prostredia, v ktorých sa lepšie vyvíjajú a rastú.

**Základné ciele ošetrovania porastov :**

* regulácia organizácie založeného porastu ( prerieďovanie, podpora odnožovania, jednotenie, pribrzdenie rastu ),
* zabezpečenie dostatočného množstva potrebných živín počas celého vegetačného obdobia ( prihnojovanie N a mikroelementovými hnojivami ),
* odstraňovanie negatívnych vplyvov okolitého prostredia na rast a vývin ( rozširovanie burín, chorôb, škodcov, vplyv mrazov, vysokých teplôt, sucha ),
* zabezpečovanie optimálnej štruktúry pôdy, vhodné vlahové podmienky a hospodárenie s pôdnou vodou, klimatické pomery v poraste a dostatok vzduchu v pôde,
* pozitívne vplývanie na rast a vývin rastlín podľa pestovateľského zámeru.

Na ošetrovanie je potrebné vždy zvoliť vhodný zásah a zabezpečiť jeho vykonanie.



diskový sejací stroj